
Tisztelt Képviselő-testület!

Martfű Város Önkormányzatának Képviselő-testülete a 123/2015. (VI.8.) sz. határozatával döntött arról, hogy a Martfűi Városfejlesztési, Ingatlankezelői és Hulladékgazdálkodási Szolgáltató Önkormányzati Nonprofit KFT ügyvezetői tisztsége megüresedett álláshelyének betöltésére – bár jogszabályi kötelezettség nincs erre vonatkozóan - pályázatot ír ki.

A pályázat kiírásával kapcsolatos irányadó legfontosabb jogszabályi rendelkezések:
Magyarország helyi önkormányzatairól szóló 2011. évi CLXXXIX. törvény 41. § (6)-(7) bekezdései alapján:
„(6) A képviselő-testület a feladatkörébe tartozó közszolgáltatások ellátására - jogszabályban meghatározottak szerint - költségvetési szervet, gazdálkodó szervezetet, nonprofit szervezetet és egyéb szervezetet (a továbbiakban együtt: intézmény) alapíthat, továbbá szerződést köthet természetes és jogi személlyel vagy jogi személyiséggel nem rendelkező szervezettel.
(7) A helyi önkormányzat képviselő-testülete - amennyiben törvény kivételt nem tesz - kinevezi az intézmény vezetőjét.”
A fentebb hivatkozott törvényi rendelkezés alapján a Képviselő-testület hatásköre a KFT ügyvezető igazgatójának megválasztása.
A Polgári Törvénykönyvről szóló 2013. évi V. törvény III. könyv III. cím VI. fejezet 3:112. § (1) bekezdése és a 3:115. § (1) bekezdése alapján:
(1) A társaság ügyvezetését a vezető tisztségviselő – a társasággal kötött megállapodása szerint – megbízási jogviszonyban vagy munkaviszonyban láthatja el.
valamint
(1) A vezető tisztségviselői megbízatás öt évre – ha a társaság ennél rövidebb időtartamra jött létre, erre az időtartamra szól.
A KFT hatályos alapító okirata szerint az ügyvezető megbízása határozatlan időre szól, melynek alkalmazása az új Polgári Törvénykönyv szabályozása szerint a továbbiakban is jogszerű, mivel a hivatkozott jogszabályhely az abban megfogalmazottaktól való eltérést kifejezetten nem tiltja.
Mindezek alapján kérem a tisztelt Képviselő-testületet, hogy az előterjesztést megtárgyalni és az alábbi határozati javaslatot elfogadni szíveskedjenek:

Martfű Város Önkormányzata Képviselő-testülete
…/2015. (…….) határozata

a Martfűi Városfejlesztési, Ingatlankezelői és Hulladékgazdálkodási Szolgáltató Önkormányzati Nonprofit KFT ügyvezetői tisztségének ellátására történő pályázati kiírásról

Martfű Város Önkormányzatának Képviselő-testülete megtárgyalta a Martfűi Városfejlesztési, Ingatlankezelői és Hulladékgazdálkodási Szolgáltató Önkormányzati Nonprofit KFT ügyvezetői tisztségének ellátására történő pályázati kiírásról szóló előterjesztést és az alábbi határozatot hozza:

Martfű Város Önkormányzatának Képviselő-testülete a 123/2015. (VI.8.) határozata alapján pályázatot hirdet az Önkormányzat kizárólagos tulajdonában álló Martfűi Városfejlesztési, Ingatlankezelői és Hulladékgazdálkodási Szolgáltató Önkormányzati Nonprofit KFT ügyvezetői teendőinek ellátására.

A munkavégzés helye: a Martfűi Városfejlesztési, Ingatlankezelői és Hulladékgazdálkodási Szolgáltató Önkormányzati Nonprofit KFT, székhelye: 5435 Martfű, Hősök tere 10.

A foglalkoztatás jellege, időtartama: A Munka Törvénykönyvéről szóló 2012. évi I. törvény alapján főfoglalkozású munkavállalóként, 3 hónap próbaidő kikötésével, 2015. október 1-től  határozatlan idejű munkaviszonyban.

A Martfűi Városfejlesztési, Ingatlankezelői és Hulladékgazdálkodási Szolgáltató Önkormányzati Nonprofit KFT főtevékenysége:

Ingatlankezelés, nem veszélyes hulladék gyűjtése, nem veszélyes hulladék kezelése, ártalmatlanítása, textil, szőrme mosása, tisztítása.

Az ügyvezető fő feladatai:

· az ügyvezetői teendők ellátása, a gazdasági társaság vezetése és gazdaságos működtetése, képviselete,
· a cég jövőképének kialakítása, a fejlesztési irányok kidolgozása, 
· munkáltatói jogkör gyakorlása a társaság munkavállalói felett, 
· folyamatos kapcsolattartás a tulajdonos önkormányzattal, 
· a társaság beszámolási kötelezettségeinek teljesítése,
· a gazdasági társaság törvényes működéséhez szükséges szabályzatok elkészítése, azok betartatása.

A munkakör betöltésének feltételei:

· szakirányú egyetemi, vagy főiskolai végzettség, (műszaki)
· cselekvőképesség, büntetlen előélet, 
· felhasználói szintű informatikai ismeretek, 
· legalább B kategóriás vezetői engedély.

A pályázat elbírálása során előnyt jelent:

· vállalkozási gyakorlat, helyismeret, a cég fő feladataira vonatkozó szakmai gyakorlat, valamint a vezetői tapasztalat.

A pályázatnak tartalmaznia kell:

· a pályázó fényképes szakmai önéletrajzát,
· a pályázó vezetői elképzeléseit a gazdasági társaság működésével, gazdálkodásával kapcsolatban, 
· 30 napnál nem régebbi erkölcsi bizonyítványt,
· végzettséget igazoló okiratok másolatát,
· nyilatkozatot az ügyvezetői tisztség elfogadásáról,
· nyilatkozatot arról, hogy a pályázati anyagot az eljárásban résztvevők megismerhetik,
· nyilatkozatot arról, hogy a Polgári Törvénykönyv III. könyv III. cím VI. fejezet 3:22, valamint 3:115 §, illetve az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 39. § (1) bekezdése szerinti kizáró, összeférhetetlenségi feltételek fennállnak-e,
· nyilatkozatot arról, hogy a pályázat elbírálása során nyílt vagy zárt ülés tartását kéri-e.


Javadalmazás:

A bérezés és egyéb juttatások a Javadalmazási Szabályzat szerint történik, de az erre vonatkozó elképzelést a pályázatban tájékoztatás céljából meg kell jelölni.

A pályázat benyújtásának határideje, helye és módja:

A pályázat benyújtási határideje: 2015. augusztus 31. 

A pályázatot egy példányban papír alapon, személyesen, vagy ajánlott postai küldeményként kell benyújtani a megadott határidőig.
A borítékon fel kell tüntetni: „Pályázat a Martfűi Városfejlesztési, Ingatlankezelői és Hulladékgazdálkodási Szolgáltató Önkormányzati Nonprofit KFT ügyvezető igazgatói munkakör betöltésére”.

A pályázat elbírálása, további információk:

A pályázatot Martfű Város Önkormányzatának Képviselő-testülete bírálja el a benyújtási határidő lejártát követő első testületi ülésén, de legkésőbb 2015. szeptember 30-ig.
A pályázattal kapcsolatos további információ Dr Papp Antaltól, Martfű Város polgármesterétől szerezhető be (5435 Martfű, Szent István tér 1., tel.: 56/450-222, fax: 56/450-186, e-mail: titkarsag@ph.martfu.hu). 
A Társaság működésének dokumentumai a KFT honlapján (hulladek@martfu.hu) érhetőek el, valamint helyszíni tájékozódásra a Társaság székhelyén van lehetőség.
A pályázat kiírója fenntartja magának azt a jogot, hogy a pályázati eljárást eredménytelennek nyilvánítsa.
A pályázatok kezelése bizalmasan történik, a pályázatok a döntést követően – a pályázatot elnyerő személy kivételével – a pályázóknak visszaküldésre kerülnek. 

Erről értesülnek:
1./ Jász-Nagykun-Szolnok Megyei Kormányhivatal, Szolnok
2./ Valamennyi Képviselő, Helyben,
3./ Irattár.

M a r t f ű, 2015. június 23.
                                                                                                                               Dr. Papp Antal 
polgármester

